Ir (žurnāls)

Ir ir Latvijā izdots iknedēļas žurnāls. Dibināts 2010. gadā, pirmais numurs iznāca , darbu sāka arī vietne "ir.lv". Sākotnējo žurnāla redakciju veidoja pārsvarā no laikraksta "Diena" aizgājušie žurnālisti, kad notika tā īpašnieka maiņa. Pirms žurnāla izveides aizgājušie žurnālisti sākotnēji publicējās portālā "citadiena.lv".

Žurnāls veidots četros blokos — "IR Svarīgi" (sabiedrības aktualitātes); "IR kultūra" (mākslas pasaules aktualitātes); "IR cilvēki" un "IR Viss kaut kas". Savukārt portāls ir.lv piedāvā žurnāla saturu digitālā formā, kā arī viedokļu sadaļu.

Kopš 2011. gada žurnāla vākus veidojis mākslinieks Krišs Salmanis. Žurnāla spilgtākie vāki veltīti dažām no šī laika apšaubāmākajām personībām, kā Krievijas diktatoram Vladimiram Putinam un ASV prezidentam Donaldam Trampam. Tomēr visbiežāk uz žurnāla vāka nokļuvusi bijusī Latvijas prezidente Vaira Vīķe-Freiberga (līdz 2025. gada septembrim — 10 reizes). Citu vāka personu vidū bijuši arī Krišjānis Kariņš, Valdis Zatlers, Edgars Rinkēvičs un Dainis Īvāns.

2012. gada nogalē žurnāla tirāža sasniedza 17 000. Saskaņā ar pašu publicētajiem datiem žurnālam ir ap 7650 abonentu un tā lasītāju skaits ir ap 79000 cilvēku. 2024. gadā tirāža ir apmēram 10 500 eksemplāri.

 Blogs "Citadiena.lv" 
Pirms žurnāla "Ir" izveides no laikraksta "Diena" aizgājušie žurnālisti sākotnēji publicējās portālā "citadiena.lv".

Pirmais paziņojums blogā ievietots 2009. gada 9. oktobrī. Tajā no laikraksta "Diena" aizgājušie žurnālisti skaidroja, kāpēc pārtraukuši darbu. Rīga, 2009.gada 9.oktobris — Izdevniecības „Dienas Mediji” galvenā redaktore Nellija Ločmele un laikraksta „Diena” galvenā redaktore Anita Brauna kopā ar citiem ietekmīgiem redakcijas žurnālistiem pārtrauc darbu. Redakcijas komanda ir pārliecināta, ka Latvijā ir nepieciešams neatkarīgs medijs, kas nodrošina uzticamu ziņu un analītisko informāciju, tāpēc pēc atpūtas sāks meklēt iespējas tādu veidot. Par komandas tālākajām aktivitātēm varēsiet uzzināt http://citadiena.wordpress.com.2010. gada 2. februārī dibināta AS "Cits medijs", bet 2010. gada aprīlī "Cita Diena" pārtapa par "ir.lv".

 Populāras publikācijas 

 Ir Twitter zīlītes 
2011. gada ziemā Voldemārs Dūdums Sārnatē radīja akciju — datora klaviatūrai taustiņu vietā pieskrūvēja speķa gabaliņus, lai zīlītes knābājot tos "rakstītu" ziņojumus sociālajā tīklā "Twitter". Zīlītes kļuva populāras ne tikai Latvijā, bet arī visā pasaulē. Tās parādījās arī ASV populārajā rīta ziņu programmā — televīzijas kanāla NBC raidījumā "Today Show" — un ziņu aģentūrā "Reuters".

Ideja ieguva arī vairākus apbalvojumus, piemēram, Eiropas zelta godalgu reklāmas festivālā "Labākais Eiropas dizains un reklāma", specbalvas festivālā "ADwards", starptautisku reklāmas balvu Webby Awards.

 Velofenders 
Pieaugot velozādzību skaitam, 2012. gada aprīlī Ir veica žurnālistisku eksperimentu, izliekot piecus velosipēdus zagļu iecienītās vietās. Lai varētu pieķert un izsekot velozagļus, riteņiem bija pievienots GPS. Tiem bija iespējams sekot ir.lv/velofenders un redzēt, vai riteņi tiks nozagti un kā zagļus varēs noķert. Savu riteni eksperimentam ziedoja arī Renārs Kaupers un veloveikals Gandrs. Redakcija iepriekš vienojās par sadarbību ar Valsts policiju.

Ar Velofendera palīdzību izdevās arestēt velozagli Pāvelu, kurš vienu no eksperimenta riteņiem tiešām nozaga. Tomēr policija viņu atbrīvoja, jo likumdošanas nepilnības zagļiem ļauj izsprukt no soda. Pāvels apgalvoja, ka riteni bija nozadzis nevis viņš, bet kāds Dima.

 Maksātnespējas administratori 
2012. gada 19. septembrī žurnāls publicēja pētījumu ar nosaukumu "Maksātnespējas ķēķis", kurā tika apskatītas problēmas maksātnespējas administrēšanas procesos. Pēc šīs publikācijas maksātnespējas administrators Māris Sprūds laikraksta redakciju iesūdzēja tiesā par goda un cieņas aizskaršanu. 2014. gada 22. jūlijā tiesa apķīlāja uzņēmuma aktīvus par prasītās kompensācijas summu 22 979 eiro apmērā. 2015. gada 28. maijā šī prasība tika noraidīta pirmajā instancē un apķīlātie līdzekļi atbrīvoti, lēmums var tikt pārsūdzēts. Šāda līdzekļu apķīlāšana tika uzskatīta par vēršanos pret preses brīvību.

 Oligarhu sarunas viesnīcā «Rīdzene» 

2017. gada jūnijā žurnālā un internetā tika publiskotas Korupcijas novēršanas un apkarošanas biroja (KNAB) no 2009. līdz 2011. gadam noklausītās sarunas starp tā saucamajiem oligarhiem un citiem vadošajiem Latvijas politiķiem un ierēdņiem.

 Politiskais tinderis 
Pirms 13. Saeimas vēlēšanām vēlētāji varēja ar digitāla rīka Tinderis.lv palīdzību noskaidrot, ar kuru no politiskajiem spēkiem saskan uzskati 24 būtiskos jautājumos. Līdzīgi kā populārajā iepazīšanās lietotnē, atbildot ar "jā" vai "nē", bija iespējams atrast partiju, ar kuru uzskatu ziņā ir pa ceļam. Sev tīkamāko politisko spēku varēja noteikt, arī vērtējot politiķus pēc izskata ar "patīk" vai "nepatīk".

Digitālo rīku izveidoja žurnāls Ir ar reklāmas aģentūras McCann Riga atbalstu. Tika iztaujāti septiņi politiskie spēki, kuriem aptaujas solīja iekļūšanu 13. Saeimā.

Rīks ieguva zelta godalgu radošās izcilības festivālā "Adwards MMXX".

 Citi "Ir" izdevumi 

 "Ir Nauda" 
Žurnāla pirmais numurs iznāca 2013. gada 8. maijā. Tas ir biznesa žurnāls, kas raksta par veiksmes stāstiem Latvijā un pasaulē, padomiem un idejām uzņēmējdarbības attīstīšanai vai uzsākšanai. Tas iznāk 6 reizes gadā. Žurnāls iznāk 6 reizes gadā. Žurnāla pirmā redaktore bija Elīna Stengrēvica, vēlāk — Pauls Raudseps. Kopš 2021. gada žurnāla izpildredaktore ir Marija Leskavniece.

 "Ir Brīvdienas" 
Žurnāls "Ir Brīvdienas" bija ceturkšņa dzīvesstila izdevums, kurā autori rakstīja par vaļaspriekiem, ceļojumiem, atpūtu, dārzkopību, recepšu idejām un citām dzīvesstila tēmām. Tas iznāca no 2014. gada marta līdz 2020. gadam četras reizes gadā — pavasarī, vasarā, rudenī un ziemā. Žurnāla redaktori — Dace Smildziņa un Māris Diņģelis. Žurnāla izdošana tika pārtraukta, sākoties Covid-19 pandēmijai.

 "Domuzīme" 
Žurnāls "Domuzīme" iznāk kopš 2015. gada marta. Tas publicē latviešu un ārvalstu autoru oriģinālprozu, dzeju, tulkojumus un atdzeju, literatūrkritiku, esejas, viedokļus, intervijas, vēsturisko norišu apskatus.

Žurnālu „Domuzīme” veido redakcija šādā sastāvā: Rudīte Kalpiņa (galvenā redaktore, proza un publicistika), Jānis Vādons (redaktors, dzeja un literatūrkritika), Mārtiņš Mintaurs (redaktors, publicistika un vēsture), Sarmīte Māliņa (mākslinieciskā redaktore), Jānis Kulmanis (korektors), Dace Eglīte (makets).

 "Lasis" 
Kopš 2025. gada februāra izdevniecība izdod žurnālu 7-12 gadus veciem bērniem. Tajā tiek publicēti stāsti, komiksi, dzejoļi, izglītojoši raksti. Žurnāla mērķis ir veicināt bērnu lasītprasmi, kultūras izpratni un radošo domāšanu. Tas iznāk 6 reizes gadā. Žurnāla komanda — Zane Blanka, Inese Zandere, Signe Viška, Linda Mence, Rute Marta Jansone.

Žurnāla pirmajā sezonā katrā numurā tika turpināts rakstnieces Luīzes Pastores un ilustratores Elvīras Beķeres stāsts par skolotāju Skrapcu un 5.c klasi.

 Raidieraksti 
Žurnālisti Aivars Ozoliņš un Pauls Raudseps veido divus regulārus raidierakstus — "Šķiltava" (kopš 2019. gada 25. oktobra) un "Ārskats" (kopš 2022. gada 6. septembra).

 "Šķiltava" 
Raidierakstā "Šķiltava" katru nedēļu Ir žurnālisti izskaidro un apspriež nedēļas politiskos un sabiedriskos notikumus. Raidījuma pastāvīgie dalībnieki ir žurnāla komentētāji Pauls Raudseps un Aivars Ozoliņš, kam katru nedēļu pievienojas kāds komandas žurnālists, kurš padziļināti pētījis kādu no aktuālajiem tematiem.

 "Ārskats" 
"Ārskats" ir žurnāla Ir raidieraksts par ārpolitiku, kurš katras nedēļas noslēgumā dod pārskatu par iepriekšējo dienu svarīgākajiem notikumiem ārzemēs un plašāk apskata vienu konkrētu notikumu vai procesu. Raidījumu veido Ir komentētāji Pauls Raudseps un Aivars Ozoliņš, tajā regulāri parādās arī viesi — ārpolitikas eksperti. Raidījuma pirmās divas sezonas pastāvīgs raidījuma dalībnieks bija ārpolitikas eksperts Tomass Pildegovičs.

 Citi projekti 

 "Ir Nometnes" 
Kopš 2014. gada jūnija, AS Cits medijs sāka strādāt arī interešu izglītības jomā. 2014. gada jūnijā — vasaras brīvlaikā — notika pirmā bērnu nometne. Tās rīko gan mazākiem bērniem vecumā no 7 līdz 12 gadiem, gan jauniešiem, kuriem notiek "Tehnoloģiju skola" un "Aktīvs domātājs".

 "Ir Darbnīcas" 
Kopš 2014. gada septembra AS Cits medijs rīko seminārus un darbnīcas. Tās tiek rīkotas par aktuālām tēmām, saskaņā ar jaunākajām tendencēm nozarēs un pieprasījumu darba tirgū. Semināri notiek par līderības prasmēm, zināšanām mārketingā, projektu vadībā, pārdošanā, finanšu pratībā un citās nozarēs.

 Atsauces 

 Ārējās saites 
 Žurnāla tīmekļa vietne
 Pagaidu lapa, kas tika izmantota pirms žurnāla iznākšanas (ar adresi citadiena.lv)

Kategorija:Latvijā izdotie žurnāli